
Referat fra Læringsmiljøutvalget 30. november 2006
Sak 19-06
Referat og orienteringer
Møtereferat LMU-møte 28.09.06:

Kristin Solberg viste til universitetsstyrets vedtak i sak S 54-05 Godkjenning av handlingsplan for studenter med nedsatt funksjonsevne der universitetsdirektøren ble bedt om å arbeide for en stillingsressurs rettet mot arbeid med tilrettelegging for denne studentgruppen. LMU drøftet ulike muligheter for å få oppmerksomhet omkring denne saken i budsjettbehandlingen i desember. I etterkant av møte ble det klart at en stillingsressurs tilsvarende 50 % ville bli lagt inn i forslag til budsjett for 2007. Saken behandles av universitetsstyret den 14.12.06.

I sak 15-06 ”Etablering av læringssenter ved RMH- og HS-bibliotekene, Valg av representanter til brukerutvalg”. Kenneth Mikalsen er medlem av brukerutvalget for HS-biblioteket, Ida Stranda er medlem av brukerutvalget for RMH-biblioteket.
Kristin Solberg gjorde den 24.11.06 en henvendelse pr. e-post til Bent Svinnung i Kommunikasjonsavdelinga vedrørende valg av ny portalløsning. Denne henvendelsen ble ikke lagt fram på LMUs siste møte som en orienteringssak og 

oversendes derfor nå som vedlegg til referatet. 

Oppsummering av besøkene ved enhetene

LMU ønsker å ha et møte med Studentskipnaden i Tromsø (SiTø), sekretariatet følger opp saken og vil komme med forslag til tidspunkt for dette møtet.
Sak 20-06
Læringsmiljøarbeidets plass i kvalitetssikringssystemet

LMU diskuterte tiltakene som ble presentert i saksfremlegget. Læringsmiljøets plass i utdanning og kvalitetssikring av studiene vil bli bedre synliggjort dersom fagmiljøene har et bevisst og aktivt forhold til dette. De pedagogiske rammebetingelsene og de fysiske/psykososiale delene av læringsmiljøet henger sammen.

Synlighet av LMU på nettsidene er viktig, men LMU er som utvalg ikke en førstelinje-tjeneste for studentene. Dette ansvaret påhviler det enkelte fagmiljø. Det er likevel viktig å få frem at LMUs mandat ikke er avgrenset mot bestemte deler av læringsmiljøet. Det er nødvendig å ha en klar ”saksgang”, samt ha gode rutiner på alle nivåer for saker som omhandler læringsmiljøet.
Avklaring av FUKs status henger sammen med utviklingen av universitets-pedagogisk seminar (UPS), og hvordan UPS vil bli organisert i fremtiden. Det viktigste i det videre arbeid er at oppgave- og ansvarsområdene for FUK ivaretas på en god måte. Det er utarbeidet et notat om de universitetspedagogiske støttetjenestene, notatet skal sendes på høring blant enhetene. LMU ønsker også avgi høringsuttalelse.

LMU bør også involvere seg i arbeidet med utviklingen av ny portal- og publiseringsløsning ved UiT, for nettopp å løfte frem læringsmiljøarbeidet og dets betydning. Informasjon om prosjektet, oppgaver og sammensetning er tilgjengelig på http://uit.no/webprosjektet/om_prosjektet/.

Studentengasjement er viktig i det generelle kvalitetssikringsarbeidet. I en slik sammenheng er det viktig at informasjon om gjennomførte evalueringer når ut til studentene slik at de ser at resultatene av evalueringer. Offentliggjøring av informasjon om evalueringer og evt. tiltak på nettsidene kan bidra til å øke studentengasjementet i forbindelse med evalueringer.

Det er behov for at studentrepresentantene på alle nivåer får opplæring og blir mer bevisst det ansvar som påhviler dem å inneha tillitsverv. Eksempelvis samlet Det juridiske fakultet i høst alle sine studentrepresentantene til et møte hvor det ble gjennomgått ansvar og arbeidsoppgaver som representantene har. En større grad av bevisstgjøring samt eventuelle incentivordninger, kan også være et tiltak for å øke engasjementet.

Fakultetene bør i sin rapportering i enda større grad løfte frem arbeidet de gjør i forbindelse med rammekvalitet og læringsmiljø. LMU ønsker fra og med neste studieår å gjennomgå fakultetsrapportene og vurdere å komme med innspill til utdanningsmeldinga i saker som angår læringsmiljøarbeid. 
”LMU drøftet forhold som kan bidra til et større fokus på læringsmiljøarbeid generelt. Konkret arbeid med læringsmiljøtiltak må imidlertid foregå i det enkelte fagmiljø. LMU vil holde seg orientert om fagmiljøenes arbeid, og vil blant annet drøfte fakultetenes rapporter i forbindelse med utdanningsmeldinga”.
Sak 21-06
Læringsmiljøhåndbok for studenter ved UiT – forslag til innhold, framgangsmåte og tidsplan


LMU drøftet saken og pekte på at det er viktig å få frem rutiner, ansvar og rollebeskrivelse for studentrepresentanter i ei læringsmiljøhåndbok. Videre bør også annen dokumentasjon, som deler av HMS-håndboka for ansatte, også innarbeides i håndboka der dette er relevant.


Forslag til tidsplan ble vedtatt. LMU vil i møte i februar foreta en gjennomgang av utkast til læringsmiljøhåndboka.
Vedtatt tidsplan:

Utarbeidelse av forslag til Læringsmiljøhåndbok for studenter ved UiT innen 31. 
desember 2006, ansvar FSA.
Læringsmiljøutvalgets medlemmer får tilsendt og gjennomgår forslaget og gir

kommentarer og innspill, møte 22. februar 2007
Forslaget sendes på høring til alle enheter og studentstyret ved UiT. LMU behandler endelig forslag til læringsmiljøhåndbok i møte 24. mai 2007
Læringsmiljøhåndbok for studenter ved UiT trykkes opp og publiseres på nett innen

vårsemesterets slutt.
Sak 22-06
Eventuelt


Ingen saker til eventuelt 


Møteplan for våren 2007:

· Torsdag 22. februar 2007, kl. 1215-1500

· Torsdag 24. mai 2007, kl. 1215-1400

LMU ønsker å gjennomføre deler av møtet den 22. februar som et fellesmøte med FUK. Dette er pt ikke avklart.
Tromsø, 18.12.2006
	Lars-Erik Støver
	

	rådgiver
	

	
	

	
	


Vedlegg:
Sak 19-06, e-post vedrørende ny portal-løsning

Henvendelse fra gruppe som har vurdert tilrettelegging for studenter med rygg- og muskelplager

Sak 19-06, e-post vedrørende ny portal-løsning

_____________________________________________ 

Fra: 
Kristin Solberg  

Sendt:
24. november 2006 12:51

Til:
Bent Svinnung

Kopi:
Rigmor Bjørkli

Emne:
SV: Valg av ny portal-løsning

Takk for rask og informativ tilbakemelding!

Du sa jo noe av dette på møtet den 30.10. også, men jeg hadde ikke fått med meg at Oracle allerede var valgt. 

Du får se på min henvendelse som en ekstra understreking av hvor viktig det er at portalen blir tilgjengelig for alle, og LMU sin uro i den forbindelse. 

Vi får håpe at du har rett i at Oracle ikke kan leve med at Wai-standarden evt ikke følges. Lykke til med fortsatt "trykk" og samarbeid med de andre intitusjonene.

Mvh 

Kristin Solberg 

_____________________________________________ 

Fra: 
Bent Svinnung  

Sendt:
24. november 2006 12:17

Til:
Kristin Solberg

Kopi:
Jan Larsen; Rigmor Bjørkli; Karen Marie Christensen

Emne:
RE: Valg av ny portal-løsning

Hei,

Løsningen - Oracle Portal m/Collaboration Suite og CMS fra e-vita - ble valgt for et halvt år siden.

Blant annet på bakgrunn av følgende avsnitt i kravspek-en: (Som du for øvrig kan lese i sin helhet her: http://uit.no/getfile.php?PageId=6288&FileId=51)

A.6.1  Generelle tilgjengelighetskrav







A.6.1.1
"Portalrammeverket (alle deler) skal kunne bygge portaler / nettsteder som er tilgjengelige også for mennesker med nedsatt funksjonsevne. Nettsteder som tilfredstiller standardkravene fra Web Accessibility Initiative (WAI). 

Ref. Tilgjengelige nettsteder. Veileder for bestillere og leverandører.: http://www.shdir.no/assets/13289/Tilgjengelige nettsteder.pdf

A.6.1.2
Mulig å tilpasse portalen for svaksynte/blinde.

A.6.1.3
Tilrettelagt for bruk av leselist.

A.6.1.4
Tilrettelagt for bruk av skjermleser/talegenerator. Eller ha integrert skjermleser.

A.6.1.5
"Text only" side med eget ikon./ lenke.

A.6.2  Spesifikke WAI-krav

A.6.2.1
Det skal være mulig med tekstbaserte alternativ til ikke-tekstlig innhold, som for eksempel meningsfylte "alt"-tekster for bilder.

A.6.2.2
Informasjonen skal være tilgjengelig også når farger ikke vises.

A.6.2.3
Siden skal være leselig når den presenteres uten CSS-instruksjoner.

A.6.2.4
Nettsiden skal være fri for blinkende tekst, bilder eller annet som får skjermen til å flimre.

A.6.2.5
Rad- og kolonnetitler skal være merket i datatabeller.

A.6.2.6
Dersom det brukes rammer (frames) skal disse være tilordnet meningsbærende navn ("title").

A.6.2.7
Nettsidens funksjoner skal også være tilgjengelige for de som ikke har støtte for skript/programmer eller forskjellige "plug-ins".

A.6.2.8
Kombinasjonen av forgrunns- og bakgrunnsfarge skal gi tilstrekkelig kontrast.

A.6.2.9
Det skal være mulig å hoppe over faste elementer/menyer direkte til innholdet på siden.

A.6.2.10 Dersom nettstedet bruker rammer, skal alle sider ha informasjon om avsender og lenke tilbake til et komplett rammesett

A.6.2.11 Stilsett skal brukes både for utseende og for plassering av elementer. Hvis tabeller brukes til layout skal disse leses i en fornuftig rekkefølge av skjermlesere.

A.6.2.12 Det skal være mulig for brukeren å justere tekststørrelsen på nettstedet ved hjelp av egen nettleser.

A.6.2.13 Det skal ikke åpnes nytt nettleservindu uten at brukeren varsles om dette.

A.6.2.14 Når skjema benyttes på nettsiden skal det være mulig for dem som benytter teknologi som skjermlesere og lignende å få fullstendig tilgang til informasjonen og å kunne bruke skjema på en enkel måte. Dette innebærer: en logisk tab-sekvens, bruk av "label" for å merke det enkelte felt.

Av disse punktene var alle minus A.6.1.1 satt til 'Viktig', mens dette siste står til 'Kritisk' - dvs. oppfylles det ikke, er leverandøren på tynn is… Siden alle punkt i denne lista er besvart med 'Ja' fra de to vi har valgt.

Så - på bakgrunn av besvarelse av kravspek og utsagn fra leverandør skal WAI-biten være ivaretatt. Hvordan dette blir seende ut i praksis vet vi ikke før vi har skrudd sammen løsningen. Siden mye også kommer til å henge på utformingen av templates og CSS-filer - visningslaget - hvor den nødvendige html-taggingen for å nå ønskelig tilgjengelighet blir gjort.

Vi driver parallelt og sjekker markedet for talesynthesizere - og publiserer det vi finner fortløpende i http://uit.no/webprosjektet/, blant annet i referatene fra alle portalgruppemøtene: http://uit.no/webprosjektet/referater.

Foreløpig kjører NTNU samme portalløsning som oss - og sjansen er stor for at UiB også velger Oracle-plattform i løpet av januar. Dermed blir vi muligens tre universitet som baler med de samme problemstillingene rundt tilgjengeliggjøring - og kan stille krav i forhold til leverandørene hvis vi finner at det er avstand mellom det som er forespeilet oss - og det vi klarer å dra ut i praksis. - Sannsynligvis kommer vi til å formalisere et samarbeide i løpet av starten av 2007.

Sagt på en annen måte: Oracle - som leverandør av en av verdens mest brukte portalplattformer - kan ikke leve med at WAI-standarden ikke følges / at vi ikke er fornøyd med det vi får ut av løsningen.

Men - før vi har fått skrudd sammen noe vi kan begynne å evaluere - i løpet av våren 2007 - vet vi imidlertid ikke hvor fornøyde vi blir. I mellomtida holder jeg kontakt med NTNUs folk innafor tilgjengelighet (og blir informert om progresjonen deres) - og har også satt i gang IT-konsulent Roger Riise på SV-fak med å sjekke ut Oracle-baserte nettsteder og samle erfaringsdata som vi kan dytte inn i dialogen med leverandørene.

:)

Bent

_____________________________________________ 

From: 
Kristin Solberg  

Sent:
Friday, November 24, 2006 10:51 AM

To:
Bent Svinnung

Cc:
Jan Larsen; Rigmor Bjørkli

Subject:
Valg av ny portal-løsning

Hei!

På møtet 30.oktober mellom Læringsmiljøutvalget og IT-avdelingen, U-vett og Kommunikasjonsavdelingen ble det en del snakk om tilgjengelighet i forbindelse med valg av ny portal for UiT. Det ble opplyst at en er i ferd med å sjekke markedet med tanke på de aktuelle alternativenes tilgjengelighet.

Under henvisning til kapitel 6 i handlingsplanen for Universitetets tilretteleggingsarbeid for studenter med funksjonsnedsettelser vil jeg på vegne av LMU på nytt understreke hvor viktig det er at den løsning som velges, ikke må innebære et problem for personer med synshemming. Så vidt jeg har forstått innebærer dette at portalen må la seg bruke med tekstbasert brukergrensesnitt. 

Læringsmiljøutvalget vil be om å få dokumentasjon på at UiT går for en ikke-diskrimenerende løsning før beslutning tas.

Med vennlig hilsen

Kristin Solberg

Leder i Læringsmiljøutvalget

Henvendelse fra gruppe som har vurdert tilrettelegging for studenter med rygg- og muskelplager

Forslag til diskusjon om rutiner og tilrettelegging for studenter med muskel og ryggplager

Universitetet har det siste året hatt en økning i antall søknader om tilrettelegging av studiesituasjonen fra studenter med muskel og ryggplager. Henvendelsene har kommet til fakultetene og Studentrådgivninga, og oftest fra studenter som har fått slike plager i løpet av studietiden. Tilrettelegging av studiesituasjonen med riktige tiltak tilpasset den enkelte student med muskel og ryggplager er viktig for å lindre og eventuelt bremse en utvikling slik at en unngår forsinkelser i studiene og problemer i forhold til lånekassen.

Etter initiativ fra Det samfunnsvitenskapelige fakultet ble det den 6. oktober 2006 avholdt et møte der rådgiver ved SiTø, sentral kontaktperson for studenter med funksjonsnedsettelser ved UiTog to representanter fra SV-fakultetet var til stede. På møtet kom man fram til et forslag til rutiner for tilrettelegging for studenter med muskel og ryggplager:

Studenter som ber om tilrettelegging på grunn av akutte/ikke varige muskel og ryggplager må legge fram legeerklæring som beskriver hvilke plager studenten har. Dersom mulig bør det følge med anbefaling om nødvendige tilretteleggingstiltak. Legen må ha vurdert det slik at det ikke er nødvendig med sykemelding.

Universitetet vil i tilfeller der det er tvil om hvilken tilrettelegging som er nødvendig, be om utredning av studentens behov fra Stakkevollan bedriftshelsetjeneste. 

Studenter på lavere grad som får innvilget tilrettelegging bør tilbys fast lesesalsplass med tilpasset bord/stol på lesesal eller i bibliotek. Overfor laveregradsstudentene vil det være rimelig å kreve at det søkes på nytt hvert semester. Det bør være en forutsetning for tilrettelegging at studenten er fulltidsstudent og tatt opp på studieprogram. 

Tilrettelegging for rygg/muskelplager ut over tilpasset bord/stol (som for eksempel spesielle tastatur og mus) anses som personlige hjelpemidler og må i utgangspunktet skaffes via hjelpemiddelsentralen. Er det hjelpemidler som kan brukes igjen må universitetet vurdere å ha slike tilgjengelig.

Det er en stor utfordring at tilretteleggingstiltak ofte tar svært lang tid å realisere, og at det er uklart hvilke enheter som har ansvar for gjennomføring av tiltak. En bør i det videre arbeid for tilrettelegging avklare nærmere ansvars- og myndighetsstruktur ved Universitetet i Tromsø.

Både fra Studentrådgivninga og Læringsmiljøutvalget er det foreslått å opprette en stilling/stillingsressurs som rådgiver for studenter med funksjonsnedsettelser. På møtet 6. oktober ble det foreslått å anbefale at denne stillingen må disponere midler øremerket tilretteleggingstiltak. Dette må imidlertid avklares i forhold til avdelingenes ansvar for tilrettelegging. Målet må være at verken studenter med permanente funksjonsnedsettelser eller studenter som får helseplager i løpet av studietiden ikke blir forsinket i studiene dersom dette kan unngås med tilrettelegging. Sentral rådgiver må derfor ha myndighet til å ta beslutninger om tilrettelegging samt å kunne bestille tilretteleggingstiltak fra andre avdelinger innen rimelig tidsfrist. 

Gruppen vil videre foreslå at det innarbeides i handlingsplanen for universitetet at alle lesesaler skal ha et visst antall tilrettelaget plasser som kan benyttes fast for en periode av studenter som har fått innvilget tilrettelegging. Det bør innarbeides i budsjettene for ombygging av HS- og RMH-bibliotekene at disse skal ha et visst antall tilrettelagte lesesalsplasser. En slik løsning vil være i tråd med krav til et universelt utformet læringsmiljø. Alle lesesaler på universitetet bør etter hvert oppgraderes med til slik standard.

Gruppen mener at forslagene her vil føre til likebehandling av studenter og sikre at universitetet oppfyller målene i handlingsplanen forstudenter med funksjonsnedsettelser.

Gruppen har så langt bestått av:

Janne Gãrtner, Det samfunnsvitenskapelige fakultet

Frode Lien, Det samfunnsvitenskapelige fakultet

Millrid Holmeslet, Det samfunnsvitenskapelige fakultet

Eline Stenseth, Studentrådgivningen/Studentsamskipnaden i Tromsø

Til LMUs orientering. 

Universitetsdirektøren vil vurdere denne henvendelsen fra gruppa

Universitetsdirektøren

Forsknings- og studieavdelinga

Universitetet i Tromsø, No-9037 Tromsø, tlf 77 64 40 00, e-post postmottak@uit.no, http://uit.no

rådgiver Lars-Erik Støver, tlf 77 64 68 97, faks 77 64 49 00, e-post lars-erik.stover@adm.uit.no

